ŉ Nuwe era vir Porsche …Die Porsche Taycan. Foto: Verskaf Ek is ŉ Porsche-liefhebber. Ek smag om een van my eie te besit, en indien ek ooit die voorreg het om een te koop, sal ek nie huiwer nie. Tans pluk die 718 Cayman GT4 verskriklik hard aan my hartsnare. In die sewentigerjare het Porsche sy eerste sukses by Le Mans behaal met die ikoniese Porsche 917 en het nou al altesaam 19 algehele- en talle-klasoorwinnings opgeraap. Ek sou reken dat die Porsche 911 een van die suksesvolste sportmotors in motorresies ooit is. Nick Tandy het in sy Porsche 911 GT3 R die nege uur lange 2019-Kyalami-uithouren gewen, en daardeur die renjaer- en vervaardigertitels vir die jaar opgeraap. Ek was daar, en om daai 911 te hoor veg vir die eerste plek ná ŉ verskriklike hoëveld-donderstorm was asemrowend. Die Porsche Taycan. Foto: Verskaf Dit is onweerlegbaar dat Porsche al talle ikoniese voertuie oor die jare vervaardig het … maar soos die wêreld die besoedelingmonster begin aanpak, só ook kom fossielbrandstof in die spervuur. Ons weet wat ŉ moontlike oplossing is – elektrisiteit. Ja, tans word baie van ons krag in Suid-Afrika deur fossielbrandstowwe opgewek, maar al hoe meer word danksy die son en wind verskaf. Ek hoor wat party gil: “Dit sal nooit in Suid-Afrika werk nie!” Ek stem nie saam nie. Daar was ŉ tyd toe daar gesê is dat batterye nooit goeie reikafstand sal kan bied nie … dis onwaar. Kom ek verduidelik. Die Porsche Taycan. Foto: Verskaf Ons was onlangs by die bekendstelling van die splinternuwe Porsche Taycan. ŉ Ten volle battery-aangedrewe elektriese voertuig, of BEV (Battery Electric Vehicle). Die Taycan Turbo S het ŉ 93.4 kWh-battery. Hier op die platorand, met my agter die stuur van Fourways af noord, af met die N14, deur Magaliesberg, óm Harties na die N4 – verby my huis in Montana en terug Fourways toe – gee die Taycan Turbo S ŉ kragverbruiksyfer van 24 kWh/100 km. Ek sal dus 389 km kan ry in ŉ Taycan … dan is sy battery pap. Ons het nie die Taycan met sagte handskoentjies hanteer nie. Die Porsche Taycan. Foto: Verskaf Die ontwerp is vir my indrukwekkend in die sin dat dit ŉ doodgewone motor is. Dit lyk nie soos ŉ vlieënde piering nie. Dis ŉ goeie ding. Die voorste ligte is vir my ŉ bietjie vol fiemies, maar dit dra wel by tot ŉ fantastiese lae windweerstand, Cd 0.22 – die laagste van enige Porsche. Van agter laat die Taycan my baie aan ŉ Panamera dink … en dis nie ŉ slegte ding nie. Dis aan die binneruim waar dinge verder eg Porsche is. As mens inklim, is dit steeds ŉ Porsche, en nie ŉ vlieënde piering nie. Weereens is dit ŉ goeie ding. Daar is tog ŉ nuwe drywende paneelbord ontwerp, maar dit lyk bitter mooi, en werk fantasties. Ek sê al ŉ geruime tyd … enige Porsche voel min of meer dieselfde. As mens inklim, is jy vinnig gemaklik, en weet waar om alles te kry. Daai ergonomie word oorgedra in die Taycan. Die Porsche Taycan. Foto: Verskaf Dit bring my by die mees asemrowende deel van ŉ Taycan Turbo S. Die 800 V- elektriese motor en batterye kan tot 560 kW en 1 050 Nm bied. Oor ŉ duisend Newton-meter! Let wel, 0–100 km/h neem ŉ belaglike 2,8 sekondes, en 200 km/h slegs 9,8 sekondes. Die Turbo S sal aanhou draf tot ŉ indrukwekkende 260 km/h. Fantasties. Die Taycan kan teen 270 kW laai. En 100 km se reikafstand sal slegs vyf minute en 30 sekondes neem op die sterkste laaiers. Die sterkste laaiers tans in Suid-Afrika is egter 80 kW. Indien mens ŉ Taycan koop, kry mens gratis ŉ 22 kW-laaier wat by jou huis geïnstalleer word. Die Porsche Taycan. Foto: Verskaf Daai laaier vat slegs vier uur en 30 minute om te laai van leeg tot vol. Mens moet onthou dat jy waarskynlik so min soos 20% van die battery sal gebruik elke dag werk toe en terug. Ek hoor die volgende ou gil: “Wat van beurtkrag!?” Die ergste beurtkrag wat ek al teëgekom het, is ses uur per dag. Dit los 18 uur om jou voertuig te laai … heeltemal genoeg. GridCars het al ‘n omvattende netwerk van laaistasies in Suid-Afrika en mens kan tussen die grootste dele van die land reis, behalwe dalk die verre Noord-Kaap. Die Porsche Taycan. Foto: Verskaf Op die pad is die Taycan ietwat van ŉ verrassing. Dit is vinniger tot 100 km/h as die meeste supermotors – dog so gemaklik soos ŉ Panamera. As mens so op die oop pad toer, is ŉ stil vuurpyl ŉ droom. Die stilte is uiters ontspannend … terwyl jy weet daar skuil ŉ atoombom onder die versneller. Daar is geen ander voertuig wat verbysteek soos ŉ Taycan Turbo S nie. Dit is só vinnig dat mens eers agter die kar voor jou moet uitskuif voordat jy die versneller trap – anders sal jy teen hom vasjaag. Die Taycan is bitter maklik om op te som. Dit is ŉ algehele nuwe rigting vir Porsche. Die Porsche DNS is nog daar – net met ŉ ander hart. ŉ Hart wat klop soos enige ander, die een het net 800 V in plaas van petrol. Die sukses van voertuie soos Taycan gaan die voortbestaan van voertuie soos die GT3 waarborg, en dít is nog ŉ rede hoekom die Taycan so fantasties is. Die reeks lyk só: Die reeks word gedek deur ŉ 2 jaar/onbeperkte km-waarborg en 3 jaar/100 000 km- omvattende instandhoudingsplan. Die battery word gedek deur ŉ 8 jaar-waarborg. Diensintervalle is elke twee jaar/30 000 km. Reikafstande is op die WLTP-protokol gebaseer.